
             REPUBLIKA HRVATSKA
BJELOVARSKO-BILOGORSKA ŽUPANIJA
                 GRAD  GAREŠNICA	
                 GRADONAČELNIK

KLASA: 604-01/26-01/2
URBROJ: 2103-4-02-26-2
Garešnica, 07. listopada 2026. godine

Temeljem članka 17. stavka 1. Pravilnika o kriterijima za dodjelu stipendija učenicima i studentima s područja Grada Garešnice („Službeni glasnik Grada Garešnice“, broj: 8/23, dalje u tekstu: Pravilnik), Odluke o raspisivanju Natječaja za dodjelu jedne stipendije za studij medicine u akademskoj godini 2026./2027. (KLASA: 604-01/26-01/2, URBROJ: 2103-4-02-26-1 od 01. listopada 2026. godine) i članka 53. Statuta Grada Garešnice („Službeni glasnik Grada Garešnice“, broj: 2/21 i 3/25), gradonačelnik Grada Garešnice dana 07. listopada 2026. godine, raspisuje

N A T J E Č A J
za dodjelu jedne stipendije za studij medicine
u akademskoj godini 2026./2027.

I.

Grad Garešnica dodjeljuje 1 (jednu) stipendiju studentu/studentici koji/a je upisan/a na integrirani prijediplomski i diplomski sveučilišni studij medicine u akademskoj godini 2026./2027.

Stipendija se dodjeljuje za akademsku godinu 2026./2027.

II.

Mjesečni iznos stipendije iz točke I. iznosi 200,00 eura (slovima: dvjesto eura).

Stipendija će se isplaćivati tijekom 10 mjeseci u akademskoj godini 2026./2027. sukladno članku 22. stavku 1. Pravilnika.


III.

Pravo sudjelovanja na Natječaju za dodjelu stipendije imaju redovni studenti medicine, državljani Republike Hrvatske sa stalnim prebivalištem na području Grada Garešnice, koji ispunjavaju uvjete iz kategorije uspješnosti i nadarenosti sukladno članku 7. podstavku b)  Pravilnika.

Stipendiju ne mogu primati studenti koji istovremeno primaju stipendiju iz nekog drugog izvora (gradskog, županijskog, državnog proračuna ili od neke druge institucije ili subjekta), već se moraju odlučiti koju će stipendiju primati, što dokazuju pisanom izjavom.





IV.

Pravo prijave na Natječaj za dodjelu stipendije za studij medicine imaju studenti koji udovoljavaju sljedećim kriterijima:
· da su državljani Republike Hrvatske
· da imaju stalno prebivalište na području Grada Garešnice
· da imaju status redovitog studenta na integriranom prijediplomskom i diplomskom sveučilišnom studiju medicine
· da nisu stariji od 25 godina
· da nisu korisnici stipendije po drugoj osnovi
· da u prethodnim godinama studiranja imaju prosjek iznad 4,0, a za studente I. godine studija prosjek ocjena ne smije biti manji od 4,5 u srednjoškolskom obrazovanju.

V.

Prijava na Natječaj za dodjelu stipendije za studij medicine podnosi se na propisanom obrascu.

Obvezni dokumenti koje su svi kandidati dužni priložiti uz prijavu su:
1. Preslika osobne iskaznice ili uvjerenje o prebivalištu za kandidata,
2. Potvrda o upisu na Medicinski fakultet za akademsku godinu 2026./2027. (s naznakom smjera integriranog sveučilišnog studija i godine studija),
3. Potpisana izjava kandidata da nije korisnik druge stipendije,
4. Dokumentacija o uspjehu u prethodnom obrazovanju, i to:
· Za studente I. godine studija: preslike svjedodžbi o općem uspjehu svih razreda srednje škole 
· Za studente viših godina studija: službeni prijepis ocjena i ostvarenih ECTS bodova s nižih godina studija.

Uz obveznu dokumentaciju, a u svrhu bodovanja u slučaju istog broja bodova na temelju općeg uspjeha, kandidati mogu priložiti:
1. dokaze o postignutim izvanškolskim rezultatima, te o znanstvenom, stručnom ili umjetničkom radu tijekom prethodne školske/akademske godine (npr. o objavljenom radu u domaćoj ili inozemnoj stručnoj publikaciji,
2. presliku svjedodžbi državne mature za obvezne predmete (prosjek ocjena 4,00 i veći),
3. potvrde i diplome s natjecanja – (međunarodna, državna i županijska natjecanja),
4. dobivena rektorova nagrada te druga odgovarajuća priznanja, nagrade i postignuća (projekti, završena glazbena škola i slično).

Ukoliko dva ili više kandidata ostvare isti broj bodova na temelju općeg uspjeha, Povjerenstvo za provedbu Natječaja izvršit će rangiranje primjenom prednosti prema boljem općem uspjehu u prethodnom obrazovanju sukladno članku 14. stavku 1. Pravilnika, odnosno prema ostvarenim dodatnim postignućima i nagradama sukladno članku 11. Pravilnika.

VI.

Dodijeljena stipendija je bespovratna, pod uvjetom da korisnik u ugovorenom roku završi studij medicine te da, sukladno članku 23. stavku 1. Pravilnika, zadrži prijavljeno prebivalište na području Grada Garešnice najmanje dvije godine nakon stjecanja diplome.



Sukladno ovlaštenju iz članka 21. stavka 2. podstavka 3. i 5. Pravilnika, korisnik stipendije se obvezuje nakon završetka studija prihvatiti ponuđeno zaposlenje u zdravstvenim ustanovama na području Grada Garešnice na vremensko razdoblje od onoliko godina koliko je primao stipendiju Grada (jedna godina rada za svaku akademsku godinu primanja stipendije). 
Detaljni uvjeti i pravne posljedice kršenja obveze uredit će se ugovorom o dodjeli stipendije.

VII.

Rok za podnošenje prijave na Natječaj istječe 23. listopada 2026. godine.
Nepotpune kao i nepravodobne prijave neće se razmatrati.

VIII.

Lista kandidata s ostvarenim bodovima bit će objavljena na oglasnoj ploči Grada Garešnice i na mrežnim stranicama Grada u roku od 30 dana od dana zaključivanja Natječaja, o čemu će svi kandidati biti pisano obaviješteni (stipendija se dodjeljuje jednom kandidatu s najviše ostvarenih bodova).

IX.

U roku od 8 dana od dana primitka obavijesti, kandidat može podnijeti pisani prigovor na utvrđenu listu kandidata gradonačelniku Grada Garešnice.

X.

Prijave s potrebnom dokumentacijom dostavljaju se u zatvorenim omotnicama osobno u pisarnicu ili putem pošte preporučenom pošiljkom na adresu: Grad Garešnica, Vladimira Nazora 20A, 43280 GAREŠNICA s naznakom „Prijava na natječaj za stipendiju za studij medicine – ne otvaraj“.

XI.

Ovaj Natječaj objavit će se na oglasnoj ploči Grada Garešnice, mrežnim stranicama Grada Garešnice (www.garesnica.eu) te putem lokalnog radija.



                                                                                                             GRADONAČELNIK
                                                                                                     Josip Bilandžija, dipl. ing. šum.

